ซีไอเอ็มบี-พรินซิเพิลตั้งกองREIT
ซีไอเอ็มบี-พรินซิเพิล พร้อมเดินเครื่องตั้งกอง REIT ไตรมาส 1 ปีหน้า กลาง พ.ย. ออกกองอสังหาฯ อาคารเก็บเอกสาร
27 ต.ค. 2553

ซีไอเอ็มบี-พรินซิเพิล พร้อมเดินเครื่องตั้งกอง REIT ไตรมาส 1 ปีหน้า กลาง พ.ย. ออกกองอสังหาฯ อาคารเก็บเอกสาร 
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล กล่าวว่า มีความพร้อมที่จะจัดตั้งกองทรัสต์เพื่อลงทุนในอสังหาริมทรัพย์ (REIT) ได้ทันทีที่คณะกรรมการกำกับหลักทรัพย์และตลาดหลักทรัพย์ (ก.ล.ต.) ประกาศกฎระเบียบ ที่คาดว่า จะแล้วเสร็จภายในไตรมาส 1 ปี 2554 โดยกองทุนแรกจะลงทุนในโรงแรม
“สำหรับการแปลงสภาพกองทุนรวมอสังหาริมทรัพย์ที่มีอยู่เดิมให้เป็น REIT นั้นไม่ใช่เรื่องยาก และ ก.ล.ต. ยังให้เวลาในการปรับตัวอีก 1 ปี นอกจากนี้ สิทธิประโยชน์ที่กองทุนอสังหาริมทรัพย์ได้ก็ยังคงอยู่ตามเดิม แต่หากการตั้งเป็น REIT ต้องใช้หลักเกณฑ์ใหม่ เช่น ผลตอบแทนจากกองทุนจะไม่เรียกว่า เงินปันผล แต่จะเป็นรายได้ ซึ่งต้องหักภาษี ณ ที่จ่าย 5% และในปลายปีต้องยื่นเสียภาษีเงินได้ด้วย ซึ่งในเรื่องโครงสร้างภาษียังไม่ชัดเจน แต่เชื่อว่า จะสามารถหาข้อสรุปได้ภายในปีนี้” นายอนุสรณ์ กล่าว
พร้อมกันนี้ นายอนุสรณ์ ยังกล่าวอีกว่า ในกลางเดือน พ.ย. นี้ จะเปิดขายกองทุนอสังหาริมทรัพย์ มูลค่าโครงการ 675 ล้านบาท โดยลงทุนในอาคารเก็บเอกสาร และ ในระยะเวลา 5 ปีแรก จะรับประกันรายได้ 
ทั้งนี้ อาคารเก็บเอกสารดังกล่าว มีผู้ใช้บริการอยู่กว่า 800 ราย โดยในจำนวนนี้ 90% เป็นสถาบันการเงิน เพราะแม้จะมีเทคโนโลยีในการจัดเก็บข้อมูลแต่ในทางกฎหมายยังต้องใช้เอกสาร ซึ่งการจัดเก็บเอกสารจะคิดค่าเช่ากล่องเก็บเอกสารในอัตราใบละ 8 บาทต่อเดือน ทำให้มีรายได้ค่าเช่าเฉลี่ยเดือนละประมาณ 60-70 ล้านบาทต่อปี 
“ธุรกิจนี้มีผู้เล่นน้อยราย โดยในปัจจุบันมีเจ้าใหญ่ๆ อยู่เพียง 4 รายเท่านั้น และอสังหาริมทรัพย์ที่เราลงทุนก็เกือบจะเป็นเจ้าที่ใหญ่ที่สุด นอกจากนี้ การเข้ามาของผู้เล่นรายใหม่ยังเป็นไปได้ยาก เพราะการสร้างอาคารจัดเก็บที่มีศักยภาพต้องใช้เงินลงทุนสูง” นายอนุสรณ์ กล่าว